
Om forfatteren

Elsie Silver er en #1 New York Times bestselgende forfatter. Hun beskriver selv sin stil som «sassy, steamy, small town romance». Hun er født og oppvokst i Canada. Hun er en av de største suksessene innenfor romance-sjangeren og et fenomen av dimensjoner på TikTok.

Om oversetteren

Hilde Matre Larsen er skjønnlitterær oversetter av bøker fra engelsk, svensk og dansk. Hun oversetter bøker innen de fleste sjangre og for alle aldersgrupper. Hun er medlem av Norsk Oversetterforening og Norsk faglitterær forfatter- og oversetterforening, og har oversatt mer enn 50 bøker.


Om boken

EN RUFSETE LANDSBY SKULLE VÆRE SKYLAR STONES FRISTED. MEN SÅ TREFFER HUN WESTON BELMONT, VERDENS HETESTE ALENEFAR – OG ALLE PLANENE HENNES GÅR I VASKEN.

Som countrysanger med utallige topplisteplasseringer burde hun hatt alt. Men i det siste har det meste gått galt, og hun finner ikke ro noe sted – helt til hun havner i Rose Hill og treffer familien Belmont.

Weston er en skamløs flørt som oser selvtillit og maskulinitet på en måte som er direkte distraherende. Alt med ham er vilt og impulsivt, og Skylar er desperat etter å gjenvinne kontrollen. Men ingen har støttet henne slik West gjør, og ingen har gitt henne følelsen av å være så elsket heller.

Hjernen sier at livet i Rose Hill er umulig. Hjertet sier at det er her hun hører til. Men Skylar vet bedre enn noen at du ikke alltid får det du vil ha.


Materialet er vernet etter åndsverkloven.

Kopiering og tilgjengeliggjøring er ikke tillatt uten samtykke fra rettighetshaverne, avtale med Kopinor (www.kopinor.no) eller annen forvaltningsorganisasjon, eller hjemmel i lov.

Forbudet gjelder også trening av, og annen bruk av materialet i, kunstig intelligens, og innebærer et uttrykkelig forbehold mot tekst- og datautvinning etter digitalmarkedsdirektivet artikkel 4.

Kjære lesere,

 

Vi er tilbake i Rose Hill med et av de nye yndlingsparene mine! Er dere klare?

 

West er sexy og leken. Og Skylar er så utrolig sterk. Måten hun finner seg selv på, og armslaget han gir henne for å utvikle seg og bli hel igjen, er bare så dødsens romantisk.

 

Jeg håper dere blir like glad i disse to som det jeg er. Len dere tilbake, slapp av og nyt reisen.

 

God lesning!

Til alle som har følt seg lammet av andres meninger.

Jeg håper dere lærer å elske det dere gjør, så høyt at alle de kritiske stemmene slutter å bety noe.

Og inntil det skjer, husk at å blomstre er å lykkes.

Så fortsett å blomstre.


 

Til leseren

Denne boka inneholder henvisninger til traumer og psykisk mishandling av barn. Narkotikamisbruk og død ved overdose nevnes. Jeg håper jeg har håndtert disse temaene med den varsomheten og oppmerksomheten de fortjener.


1

West

Sola skinner, innsjøen glitrer og nok en jævla turist står i veikanten og prøver å ta en selfie med en bjørn.

Og ikke en hvilken som helst bjørn. En grizzly.

«Du kødder med meg», mumler jeg mens jeg tråkker forsiktig på bremsen og rister på hodet. Jeg har ikke hele dama i synsfeltet, men jeg kan se tettsittende jeans, en magetopp og en kaskade av kobberrøde bølger som flommer nedover ryggen.

Mens bjørnen romsterer i grøfta bak henne, løfter hun den ene hånden og vinker voldsomt mot den mens hun snakker inn i mobilen hun holder opp foran seg.

Jeg svinger pickupen inn foran Teslaen hennes. For det er klart hun kjører Tesla. Og hun må være minst ti meter fra den, som om hun langsomt har rykket nærmere dyret.

Da jeg endelig stanser helt, betrakter jeg scenen et øyeblikk i uforfalsket, måpende sjokk. I løpet av sommermånedene i Rose Hill ser du ofte denne idiotiske adferden fra byfolk, og det gir meg alltid bakoversveis. Det er som om folk går fra å ha «se en bjørn» til «bli drept av en bjørn» på bucketlista.

Jeg ruller ned vinduet, for jeg har ikke lyst til å skremme dyret, og dessuten er jeg ikke særlig ivrig etter å gå ut av bilen. Jeg liker å leve, og tiden med å teste de grensene har jeg – stort sett – lagt bak meg.

Så, med den roligste stemmen jeg kan mønstre, sier jeg: «Hallo der.»

Men hun fortsetter bare å snakke bekymringsløst til mobilen, det er tydelig at hun filmer seg selv. «Jeg tok bare en avslappet tur langs en idyllisk landevei da – boom! – verdens vakreste bjørn spaserte ned i denne grøfta bak meg.»

«Hallo der!» Jeg lener meg mot døra og vinker for å få kontakt. Kanskje den uvelkomne lyden av stemmen min på filmen hennes kan få henne til å reagere.

Og det gjør den. Hun snur seg mot meg med rynket panne, rasende blikk og et ansikt jeg ville kjent igjen hvor som helst.

Et ansikt mesteparten av verden ville kjent igjen hvor som helst.

Ja, countrysuperstjerna Skylar Stone skuler på meg fordi jeg forstyrret filmingen hennes. Et øyeblikk blir jeg helt starstruck. Mister munn og mæle. Jeg tror jeg vet hva som bringer henne hit til byen, men småprat er uaktuelt under disse omstendighetene. Jeg vil ikke bli kjent som fyren som sto og så på mens en sulten grizzlybjørn slukte en høyt elsket stjerne.

«Hva?» spør hun med utslåtte armer, som om hun slett ikke står med ryggen til en uforutsigbar toppredator. «Nå blir jeg nødt til å filme dette på nytt til de sosiale mediene mine.»

«Det der er en jævla grizzlybjørn. Du er nødt til å komme deg inn i bilen», hveser jeg og peker med tommelen over skulderen mot bilen hennes.

Hun rister på hodet og fortsetter å skule på meg. «Vet du hva jeg er drittlei av?»

«Er det livet?» glefser jeg. Instinktene tar over, og jeg går ut av bilen. Selv om jeg har lyst til å smelle døra igjen, lar jeg den stå åpen for å unngå å bråke. «For akkurat nå virker det sånn.»

Hun fnyser. «Nei. Men jeg er drittlei av at folk forteller meg hva jeg skal gjøre.»

Det gjennomtrengende blikket farer nedover de utvaskede jeansene mine som hekter seg i skaftet på de slitte Blundstone-støvlene, før det forflytter seg opp til den enkle, hvite T-skjorta. Øynene dveler ved hullet ved halslinningen, og en liten rynke dukker opp på den søte lille nesa, som om hun akkurat har funnet bevis for at jeg ikke har noen rett til å gi henne råd.

Jeg nærmer meg forsiktig, strekker hals for å se nedover skråningen, der den karakteristiske grizzly-pukkelen stikker opp fra buskaset. Jeg kan høre de dype, tilfredse gryntene mens den romsterer, den røsker sikkert bær fra en busk som en appetittvekker før den kommer opp og river lemmene av oss som hovedrett.

«Jeg har det på samme måte. Det har jeg virkelig. Men dette er kanskje ikke stedet å dø for sine prinsipper. Både bokstavelig og billedlig talt. Hvis vi overlever dette, skal jeg kjøre deg til en dyrehage og filme SoMe-innhold for deg. Og jeg hater sosiale medier, men jeg bryter aldri et løfte.»

Hun følger blikket mitt, løfter hodet og ser rett på meg. Fyldige, hjerteformede lepper snurpes og nøttebrune øyne siktes mot meg som utskytningsklare raketter. Hun skjuler telefonen ved å legge de solbrune armene i kors.

Frekk som faen.

Hun minner meg om Emmy, datteren min på seks. Og det blir bare tydeligere da hun tramper med den ene foten. Forskjellen er at jeg ville ha tatt Emmy under armen som en fotball og kommet meg til helvete bort herfra for minst seksti sekunder siden.

«Den spiser. Den vet ikke engang at jeg er her. Og jeg har aldri sett en bjørn i virkeligheten.» Hun sier det siste med sutrestemme, som om jeg er drittsekken som ødelegger moroa.

Jeg stirrer måpende på henne. Hun har diamantøredobber på størrelse med modne blåbær. De er så store at hvis hun hadde vært en hvilken som helst annen, ville jeg trodd de var falske. «Hør her, jeg skjønner greia. Det finnes ikke bjørner i byen. Det er en opplevelse. Men det der» – jeg peker på bjørnen – «er ikke Ole Brumm.»

Uttrykket er anspent da hun ser lengselsfullt tilbake mot grøfta. Det er som om hun forstår logikken, men ønsker veldig sterkt at hun ikke gjorde det.

Jeg fortsetter, siden det virker som om barnebokreferansen traff blink. «Tussi er ikke fanget i en brønn. Nasse Nøff er ikke ute for å hente en honningkrukke til ham. Bare … lat som om jeg er Ugla, og at jeg gir deg et veldig klokt råd akkurat nå.»

«Men … det er unger.» Hun nærmest kurrer ordet unger, legger trykk på det, som om det skulle gjøre denne situasjonen sjarmerende. Som om det på en eller annen måte skulle gjøre den irrasjonelle oppførselen hennes mer logisk.

Men alle som vet noe om bjørner, vet at det bare gjør alt mye, mye verre. Jeg lirker meg nærmere grøfta, som om jeg må se dem med egne øyne for å få bekreftet hvor ille situasjonen er. Jeg strekker hals, og ganske riktig … der er de. To stykker.

«Vær så snill», sier jeg og prøver meg på en mindre streng tilnærming samtidig som jeg gjør stemmen så bedende jeg bare kan. Jeg strekker den ene armen ut og folder fingrene over håndflaten igjen og igjen, vinker henne mot meg som om hun var en nervøs hoppe. Som hestetrener har jeg en hel del erfaring med sånne. De er fulle av trass – helt til de ikke er det.

Hun må ha oppfattet den innstendige tonen, for skuldrene faller, og hun svelger tungt mens øynene flakker fram og tilbake mellom mine, som om hun prøver å avgjøre om jeg er til å stole på.

Til slutt får jeg et nikk og et prøvende skritt bort fra den dype grøfta. Jeg slipper ut et tungt, lettet sukk da hun begynner å gå mot meg.

Men lettelsen er kortlivet, for så snart hun beveger seg bort, følger bjørnen etter som om den er festet til henne med et usynlig bånd.

Jeg kan ikke klandre den.

Hun er fascinerende. Det er noe med henne som gjør det vanskelig å dra til seg blikket. Du kan se det på skjermen. Høre det på radioen. Og det er enda tydeligere i virkeligheten.

«OK, snuppa.»

«Ikke kall meg snuppa …»

«Nå må du holde kjeft», utbryter jeg med så fast stemme jeg klarer å mønstre. Jeg ser forbi henne på den enorme bjørnen som er på vei opp skråningen, med ti centimeter lange klør som smeller mot asfalten da den tar de første skrittene ut på veien. Lyden får Skylar til å stivne i steget. «Kom langsomt mot meg. Ikke løp. Ikke se deg tilbake. Ta det rolig.»

Hun blunker hardt og fort. Jeg ser at hun har lyst til å be meg drite og dra, men hun må ha et snev av overlevelsesinstinkt under den tøffe holdningen, for hun gjør som jeg sier.

Bjørnen slipper ut et høyt snøft, og Skylar tar museskritt, med de oppsperrede øynene festet på meg som om det gjaldt livet. Jeg nikker og vinker på henne igjen. Som om jeg kan gjøre noe som jævla helst for henne nå, annet enn å få henne nær nok til å stupe inn gjennom den åpne døra på pickupen min.

Hun fortsetter å gå, men skrittene skyter ørlite fart. Hun blir kortpustet. Jeg begynner å lirke meg bakover mot bilen, håper hun følger etter.

«Flink jente. Dette klarer du.» Hadde situasjonen vært en annen, ville jeg ledd av at jeg snakker til denne kvinnen som om hun var en hest. Men akkurat nå prikker det i huden av spenning, og musklene gjør seg klare til angrep.

Hun nikker, men så ser hun seg over skulderen og lager en liten klynkelyd, som om det er først nå hun innser hvor svær bjørnen som følger etter henne, er.

Men den lyden var ikke den rette å lage nå. For grizzlyen hører den, og blir plutselig mer interessert enn den var. Den stopper og reiser seg på bakbeina.

Lyden den lager nå, er mer et bjeff, fulgt av snusing og en interessert skakking på hodet.

Den viser nysgjerrighet, ikke aggresjon.

Ikke ennå, i hvert fall.

«Å herregud, herregud, herregud», hvisker hun med gråtkvalt stemme.

Jeg strekker armen ut og mønstrer all den roen jeg har. «Hva du enn gjør, ikke l…»

Før jeg rekker å si løp, sprinter hun faen meg mot meg. Og i motsetning til det som ville vært de flestes bedre vitende, handler jeg uten å tenke.

Jeg løper rett mot henne.

Og bjørnen.

Bjørnen, som nå skraper potene mot asfalten som om den tar sats. Den gjør noen kraftige byks forover før den trekker seg tilbake.

Nå som jeg er i forsvarsmodus, gjør jeg det eneste jeg kommer på. I samme øyeblikk som jeg når fram til Skylar, legger jeg fingrene rundt overarmen hennes og en arm rundt bakhodet hennes før jeg slenger oss ned på bakken. Den lange kroppen min dekker hennes som et skjold.

Hun vrir seg under meg. «Hva er det du …»

Jeg legger en hånd over munnen hennes, hever meg opp på den andre armen og rister på hodet. «Slutt. Vær så snill å slutte. Du er nødt til å holde munn og ligge stille. Bjørnen går antakelig sin vei da.»

Hun nikker nesten umerkelig, så jeg fjerner hånden og legger overarmene rundt hele toppen av hodet hennes.

De vettskremte gylne øynene stirrer inn i mine igjen, og jeg kan kjenne lukta av noe søtt på ånden hennes mens hun puster nervøst ut i lufta mellom oss. Tangerin og sukker.

«Kommer vi oss til bilen din?»

Det er så vidt jeg hører henne over lyden av mitt eget hjerte som hamrer i ørene. «Vi er ikke nær nok, og jeg tror oddsene for å løpe fra en grizzly, er dårlige.»

«Ja vel.» Hun slikker seg nervøst på leppene, og jeg ser en enslig tåre rive seg løs fra det ene øyet. Den triller ned over tinningen før den finner veien mot øret. Jeg følger den våte stien med blikket før jeg møter hennes og gir henne min fulle oppmerksomhet, mønstrer et ytre inntrykk av ro som ikke nødvendigvis sier noe om hvordan jeg har det på innsiden.

Flere tårer pipler ut mens vi stirrer på hverandre.

«Unnskyld.» Det halvkvalte hikstet treffer meg hardt i brystet.

Jeg hører bjørnen pruste og nærme seg, den er like ved nå. Jeg sverger på at bakken rister under vekten av skrittene. Lettere steg dunker et stykke nede i grøfta. Og jeg går ut fra at det er bjørnungene.

Jeg gnir tommelen i myke, langsomme sirkler på hodet hennes. «Det går bra. Du klarer deg. Vi skal bare være stille sammen, så blir alt bra.» Jeg hvisker ordene til henne, men det er meg selv jeg prøver å overbevise.

Hun blunker for å bekrefte at hun har forstått, og jeg blunker tilbake. Så teller jeg de virvlende nyansene i irisene hennes for å få noe annet å tenke på. Brunt, gull, grønt, med islett av en delikat gråfarge. Minst fire farger.

Og selv når de er dekket av et tåreslør, gløder de.

Jeg tror aldri jeg har fortapt meg sånn i øynene til en fremmed.

«Si at alt blir bra igjen.» Ordene vever seg inn i det lave, lange utpustet. Selv på så nært hold hører jeg dem knapt.

Nesetippene våre streifer hverandre da jeg vender ansiktet nærmere hennes. Munnen min beveger seg stille mot huden på kinnet hennes mens jeg mimer ordene: Alt blir bra.

Jeg har gjort mange sinnssyke ting oppigjennom. Noen av dem er jeg ærlig talt overrasket over at jeg har overlevd. Men i de øyeblikkene har jeg alltid vært alene. Det er noe med å ligge så fordømt nær en annen person og vite at hun kanskje er det siste jeg ser, som får alt rundt oss til å stå stille.

Faen, kanskje jeg bare begynner å bli gammel og sentimental.

Så kjenner jeg den varme, fuktige pusten til grizzlyen da den snuser meg i nakken. En iskald ro senker seg over meg, selv om den ikke burde det. Jeg er roligere enn jeg har noen rett til å være. Det er som om kroppen min vet at det ikke hjelper å gi etter for min egen stigende frykt.

For selv om jeg kanskje har sett min andel bjørner i løpet av oppveksten i Rose Hill, har jeg til gode å kjenne at en puster meg i nakken. Ærlig talt er det en erfaring jeg gjerne skulle vært foruten.

Men jeg kan ikke velte meg i frykt nå. Jeg må bevare fatningen for Skylars skyld. Så jeg holder blikket låst i hennes så hun er rolig og til stede sammen med meg, selv om hun åpenbart er så langt unna komfortsonen at hun like gjerne kunne befunnet seg på en annen planet.

Hun åpner munnen, og pusten kommer raskt og panisk. Hun kniper igjen øynene. Jeg kan kjenne lukta av bjørnen, så jeg er sikker på at hun gjør det også.

Svette og sekret og gamle gymsko. Det er overveldende. Det er en kombinasjon jeg aldri kommer til å glemme.

Sola stråler ned over ryggen min, og varmen fra den svære bjørnekroppen ved siden av meg gjør øyeblikket kvelende. Jeg hviler panna mot hennes og prøver å regulere pusten hennes med min egen.

Tre sekunder inn.

Tre sekunder ut.

Snart blir varmen mer til å holde ut. Den skrekkinnjagende klapringen fra klør er ikke fullt så høy. Stanken er mindre overveldende. Raslingen fra grøfta gir seg, og jeg går ut fra at bjørnungene har fulgt etter moren.

Skylar vrir litt på seg og titter opp på meg under de tykke øyevippene. «Så du ungene? De er så søte.»

Jeg ruller panna mot hennes og holder tilbake en latter, lurer på hvordan jeg alltid klarer å havne i nærheten av kvinner som er helt håpløse til å følge enkle instrukser – selv når det gjelder livet. «La oss være stille», sier jeg bare.

Jeg vet ikke hvor lenge vi ligger på bakken og puster inn og ut sammen. Fem minutter? Ti minutter? Lenge nok til at hun sikkert får krampe i hendene av å knuge skjorta mi. Hun skjelver fortsatt ukontrollert, så jeg stryker henne over håret for å roe henne ned.

Fornuften sier meg at bjørnen har gått videre, men det føles fortsatt som om jeg kan se opp og stirre den rett inn i øynene.

Så jeg holder meg der jeg er, stryker denne kvinnen over håret og prøver å summe meg før jeg gjør meg klar til å reise meg.

For å lette på stemningen buser jeg ut med det første jeg kommer på. «Jeg så resultatene fra en spørreundersøkelse nylig, der seks prosent av amerikanerne tror de kunne beseire en grizzlybjørn i en nevekamp.»

«Hva?» Spørsmålet er åndeløst og dempet, men ansiktsuttrykket er vantro.

«Ja, ikke sant. Er det ikke utrolig?»

Hun stirrer på meg som om hun lurer på om jeg mener alvor. «Nevekamp?»

Jeg nikker ned mot henne før jeg titter opp over hodet hennes.

Ingen bjørn.

Jeg skyver meg opp på knærne og snur meg for å se meg over skulderen.

Ingen bjørn.

Jeg dumper ned på huk og drar hendene over det kortklipte håret mens jeg tar inn hele panoramaet fra flekken vår på landeveien.

Ingen bjørn.

Bare blå, blå himmel og varmt, gult solskinn.

Det er med et skjelvende sukk jeg endelig ser ned igjen … og innser at jeg sitter skrevs over Skylar Stone.

Jeg får øye på kragebeinets elegante bue, brystene som svulmer høyt over utringningen. Jeg lukker øynene og rister på hodet, men nei – hun er fortsatt der. Under meg.

Hun tørker øynene med den ene hånden, men gjør ikke noe forsøk på å unnslippe meg. Hun ligger langflat på veien og er helt nydelig, og lamslått, og fullstendig utslitt. Hun tygger på underleppa som om hun tenker hardt. Og hun slipper ikke taket i skjorta mi. Armen er strak, og knokene som knuger bomullsskjorta er fortsatt hvite.

Endelig rister skuldrene av en matt latter. «Men når de sier seks prosent … er det antakelig mer.»

Jeg sukker, og så ler jeg med henne. «Ja, du blir nødt til å utelukke barn og eldre.»

Pekefingeren hennes dunker mot låret mitt. «Og kvinner.»

«Hva?»

Nå himler hun med øynene. «Bare en mann ville tro at han kan beseire en grizzlybjørn med bare nevene.»

«Det er kraftig kost fra dama som nettopp prøvde å ta en selfie med en.»

«Det var en video!»

Jeg skyver meg opp på skjelvende bein og strekker ut en hånd for å dra henne opp. Jeg flirer og sier: «Sånn var det, ja. Til de sosiale mediene dine. Det gjør det så mye bedre.»

Blikket hennes brenner seg inn i hånden min, men alle spor av humor er visket vekk. Stemningen var allerede anspent, og nå er hun irritert.

«Ikke døm meg. Du vet ikke engang hva jeg drev med.»

«OK, hva drev du med?»

Hun setter haka i været. «Skapte relaterbart innhold.»

«Det gjenstår å se. Jeg blir nødt til å søke opp prosentandelen av amerikanere som er blitt angrepet av en grizzlybjørn i løpet av livet.»

Hun blir stille et øyeblikk, som om hun er sjokkert over den spontane spøken. Så grynter hun: «Du kjenner meg ikke godt nok til å gjøre narr av meg.» Hun knurrer frustrert og klasker håndflaten aggressivt mot min.

Jeg drar henne opp i ett hardt rykk. Men hun er lettere enn jeg ventet, så jeg drar for hardt, og hun mister balansen.

Hun legger den frie hånden på brystet mitt for å rette seg opp, med fingertuppene farlig nær det hullet ved linningen. Hun stirrer et sekund og drar den brått til seg, som om hun har brent seg.

Jeg kjenner henne kanskje ikke, men jeg vet at ansiktet hennes er blitt smurt over forsidene i det siste fordi hun stivner foran kamera.

Men i dag? I dag virker det som om ordene strømmer på uten problemer.

«Alt gikk helt topp før du dukket opp og oppførte deg som en jævla krysning av Crocodile Dundee og … og …» Hun vifter med hånden mot meg som om hun strever med å finne den riktige fornærmelsen. «Supermann eller noe.»

Jeg gnir meg på haka. «Er det den kraftige kjeven?»

«Nei, det er det ufordragelige heltekomplekset.»

Jeg fnyser og legger armene i kors mens jeg betrakter henne med et smil om munnen. Jeg har alltid oppfattet henne som en av disse sørstatsskjønnhetene – mer livlig latter og gurimalla enn banning og bitende replikker.

Jeg så ikke nøye nok etter. For det er ikke sånn hun er.

«Og den der» – hun vifter mot kroppen min – «den der bedrevitende selvgodheten.»

Nå gliser jeg. «Vi vet begge at jeg reddet ræva di. Bare si takk.»

Hun rister på hodet og bøyer seg for å ta opp mobilen. «Jeg skulle til å gjøre det. Men nå krever du det av meg, og det får det til å føles tvungent og hyklersk. Og jeg er så lei av at alle behandler meg som om jeg skylder dem noe.» Hun børster av jeansene, og hver bevegelse er opprørt da hun prøver og mislykkes med å få all grusen og støvet av kroppen mens hun mumler: «Gjør ditt, Skylar. Gjør datt, Skylar. Smil og vink, Skylar. Si takk, Skylar.»

Hun stopper og ser opp med et trøtt sukk. «Vet du hva? Beklager. Jeg har en dårlig måned. Du fortjener ikke denne dritten. Jeg har latt deg gjennomgå nok for i dag. Takk for at du var villig til å dø for meg. Det er nytt og uventet og noe jeg blir nødt til å prosessere med terapeuten min på et senere tidspunkt.»

Jeg hever et øyebryn av tilståelsen hennes. Hun skjelver fortsatt, så jeg prøver å dra ut på samtalen. Gi henne litt tid til å få igjen pusten. «En dårlig måned?»

Et tvungent smil streifer munnen, men kollapser da hun sparker til en stein ved den sandalkledde foten. «Egentlig mer et dårlig år.»

«Jeg har opplevd sånne», svarer jeg og studerer henne inngående. Jeg tar meg i å lure på hva det er som har fått en kvinne som virker så sterk, til å oppføre seg som om hun ikke klarer å møte blikket mitt.

Hun omdirigerer samtalen med falsk munterhet. «Jo, uansett, jeg må finne Wild Rose Records. Det er et lite lydstudio. Splitter nytt. Kanskje du kjenner eieren? Ford Grant? Jeg tok den pittoreske ruta og kjørte meg vill. Disse veiene er jo ikke merket, og det er null dekning. Og jeg trodde jeg skulle føle meg levende om jeg bare … kjørte i vei. Skjønner du?»

Jeg humrer godmodig og snur meg for å gå tilbake til bilen min. Da jeg tar tak i døra, som fortsatt er åpen, ser jeg meg over skulderen. Hun er vakker, og forvirret, og virker helt fortapt.

Og jeg er ikke det minste skremt av utbruddet hennes. Faktisk liker jeg at hun er full av pepp etter den fryktelige opplevelsen.

«Det er ingenting som får oss til å føle oss så levende som en nær-døden-opplevelse, eller hva?» Jeg hever meg opp i pickupen. «Følg etter meg, så skal jeg ta deg med til Ford Grant.»

Overraskelsen står skrevet i Skylars ansikt da hun kommer gående mot meg. «Kjenner du ham?»

Jeg vrir nøkkelen i tenningen idet hun kommer bort til det åpne vinduet. «Det kan du kanskje si.»

Hun rynker panna og ser nervøs ut da hun drar håret bak ørene. For første gang i dag ser hun nedslått ut.

«Beklager. Jeg er bare overveldet av … av alt. Det var så jævla skremmende, og jeg vet ikke hvordan jeg skal takke deg. Jeg tror aldri noen har vært villig til å sette livet på spill for meg.»

Hun sier det så henslengt. Det tar meg på senga.

Så utrolig trist.

Det er det første som slår meg. Så utrolig trist å være voksen og aldri ha følt en sånn lojalitet. Å være så elsket som det Skylar Stone er, og likevel ikke ha følt det.

Da hun titter opp på meg under de tykke øyevippene, blunker jeg beroligende til henne. «Du kan takke meg ved å la være å unnskylde deg mer. Så kan du sette deg i bilen og følge etter meg.»

Hun nikker, og tennene borer seg ned i den distraherende fyldige underleppa igjen. «Jeg vet ikke engang hva du heter.»

«Weston Belmont. Rose Hills egen Super-Crocodile-Dundee-mann til tjeneste», svarer jeg med en dramatisk honnør.

Hun himler med øynene, og skyggen av et smil farer over munnen. Jeg slår hånden mot utsiden av pickupen og starter bilen.

Jeg er glad jeg reddet livet hennes, men jeg har fortsatt fire hester å ta meg av i dag, en gård med gjøremål som tilsynelatende aldri tar slutt, og to små unger som trenger faren sin. Jeg må komme meg av gårde.

Hvor fristende det enn er å bli her og prate.

«Vent! Vil du ikke vite hva jeg heter?» roper hun da jeg ruller langsomt ut for å gi henne tid til å hoppe i Teslaen og følge etter. Jeg svarer ikke, for jeg vet hvem hun er. Jeg har vært hemmelig fan av Skylar Stone i årevis.

Men jeg har ikke lyst til å gjøre henne ukomfortabel, så det sier jeg ikke. Dessuten blir det nok av anledninger til å prate sammen.

For hvis hun skal til Wild Rose Records … kommer vi til å bli naboer.

